<classify> WAZIRI wa Kilimo Japhet Hasunga ametembelea na kujionea maandalizi ya Maadhimisho ya 27 ya Sikukuu ya Wakulima maarufu kama Nanenane.Maadhimisho hayo yana lengo la kuwatambua na kuwaenzi wadau wakuu wa sekta ya kilimo ambao ni wakulima, wafugaji, wavuvi, wanaushirika, wasindikaji wa mazao ya kilimo, mifugo, uvuvi na maliasili kwa mchango wao mkubwa wanaoutoa katika kuendeleza uchumi wa nchi.Hasunga pamoja na mambo mengine akiwa katika Banda la Wakala wa Taifa wa Hifadhi ya Chakula NFRA, aliutaka uongozi wa taasisi hiyo kuongeza juhudi za utoaji elimu kwa wananchi kuhusu umuhimu wa matumizi ya mifuko maalumu ya kuhifadhia nafaka ya PICS.Alisema NFRA inapaswa kutoa elimu hiyo ili iwafikie wakulima wengi kwani kufanya hivyo itarahisisha huduma za uhifadhi wa mahindi ya wakulima, ambao kwa muda mrefu wamekumbwa na kadhia ya kushindwa kuhifadhi mahindi kwa ufasaha.Pamoja na NFRA kutoa elimu kwa wakulima kupitia vipindi mbalimbali vinavyorushwa na televisheni, pia alisisitiza kuwa NFRA inapaswa kuongeza uwezekano wa kuwafikia wakulima wengi zaidi. Mwaka huu sherehe za Nanenane zinafanyika kitaifa mjini Bariadi katika Viwanja vya maonesho ya kilimo Nyakabindi katika Mkoa wa Simiyu. Waziri huyo aliupongeza uongozi wa mikoa ya Simiyu, Shinyanga na Mara kwa juhudi zao za kufanikisha kuingiza uwanjani huduma za msingi ambazo ni maji na umeme. Alisema jukumu hilo kwa serikali na wadau wa sekta binafsi ni kuendeleza viwanja hivyo vya Nyakabindi kwa kujenga mabanda ya maonesho ya kudumu, kuboresha huduma muhimu za kijamii ili kuwe na maonesho endelevu yenye sura ya kitaifa na Kimataifa.  <topic>: kitaifa 